રથયાત્રા નજીક આવી રહી છે ત્યારે ક્રાઇમ બ્રાન્ચ દર વખતની જેમ આ વખતે પણ હથિયારોનો જથ્થો કે બોમ્બ શોધી નાખવાની ફિરાકમાં લાગી ગઇ છે. દર વખતે રથયાત્રા પહેલાં જ ટાર્ગેટ પૂરો કરવા હથિયાર અંગેના સંખ્યાબંધ કેસો ક્રાઇમ બ્રાન્ચ દ્વારા કરવામાં આવે છે. હથિયાર ધારા હેઠળ નોંધાયેલા આવા જ બે કેસમાં આરોપીઓને કોર્ટે નિર્દોષ છોડી મૂક્યા છે. એક કેસમાં તો કોન્સ્ટેબલ સતીષકુમારે એવી જુબાની આપી હતી કે, આવા કેસો કરવાનો ટાર્ગેટ આપવામાં આવે છે અને તે ટાર્ગેટ પૂરો કરવામાં આવે તો પ્રશસ્તિપત્રો મળે છે તથા તેની સેવાપોથીમાં સારી કામગીરીની નોંધ કરવામાં આવે છે. આવી જુબાની બાદ વકીલે એવો બચાવ લીધો હતો કે, ગુનો બનતો નથી પરંતુ ટાર્ગેટ પુરો કરવા આવા ખોટા કેસો કરવામાં આવે છે.